SAUK-hoof bedankJimi Matthews. Foto: SABC.co.za Jimi Matthews, die SAUK se waarnemende uitvoerende hoof, het Maandagoggend skielik bedank. Matthews het in ŉ brief aan prof. Mbulaheni Maguvhe, voorsitter van die SAUK-raad, gesê dit is met “groot hartseer” dat hy sy onmiddellike bedanking indien. “Vir baie maande het ek die waardes wat ek hoog ag in gedrang gebring omdat ek verkeerdelik geglo het dat ek meer effektief binne die SAUK kan wees as daarbuite.” Volgens Matthews het dit daartoe gelei dat hy besluite maak waarop hy nie trots is nie. “In die proses het die volgehoue negatiewe atmosfeer my morele oordeel aangetas en my aandadig gemaak aan besluite waarop ek nie trots is nie.” “Ek wil jammer sê aan diegene wat ek in die steek gelaat het toe ek stilgebly het toe dit juis nodig was dat ek my stem moes laat hoor.” Die brief wat Matthews op Twitter gedeel het. Foto: Twitter Dit kom ná Foeta Krige, uitvoerende regisseur van Monitor en Spektrum, en Suna Venter, ŉ senior verslaggewer, verlede week saam met Thandeka Gqubule, ŉ sakeredakteur, geskors is omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Die Suid-Afrikaanse Redakteursforum (Sanef) het sy skok uitgespreek oor die skorsing van dié drie senior SAUK-personeellede. Die SAUK het verlede maand aangekondig dat sy televisiekanale onmiddellik sal ophou om beeldmateriaal uit te saai van die vernietiging van eiendom tydens betogings. Hlaudi Motsoeneng, bedryfshoof van die SAUK, het gesê die openbare uitsaaier het ŉ mandaat om mense op te voed en as ŉ verantwoordelike uitsaaier kan hy nie mense bystaan wat hul eie agenda wil bevorder nie. “Ons het dus die besluit geneem om te wys gewelddadige betogings is onnodig. Die SAUK wil graag ŉ beroep op ander Suid-Afrikaanse uitsaaiers en die gedrukte media doen om hul solidariteit met die openbare uitsaaier te toon deur nie dekking te gee aan die gewelddadige betogings wat die vernietiging van openbare instelling tot gevolg het nie.” Matthews het sy brief afgesluit met die volgende woorde: “Wat besig is om by die SAUK te gebeur is verkeerd en ek wil nie meer ŉ aandeel daarin hê nie.”